Mentaltræning og kostvejledning. Det er to almindelige værktøjer hos elitesportsfolk, og nu bliver det også en del af værktøjskassen hos de unge elever på Sportsakademiet i Frederikshavn. En donation på 360.000 kroner fra Melsen Fonden gør det muligt, at akademiet nu kan tilføje en mentaltræner og en kostvejleder til staben. - Det kunne være fedt at blive bedre mentalt, så man kan bruge det i situationer, hvor man skal holde hovedet koldt, siger Michela Marinussen, der er elev på akademiet. Travl hverdag Sportsakademiet giver omkring 60 elever mulighed for både at passe ungdomsuddannelse og elitesport i en travl hverdag, hvor der skal bruges mange timer på især træning. - De træner rigtig meget. De træner om morgenen, de træner om eftermiddagen. De spiller kampe i weekenden - nogle af dem spiller flere kampe. Så der skal ret meget mad til, og den mængde af mad er afgørende, siger Brian Pedersen Høj, sportskoordinator på Sportsakademiet. Og der er behov for både mentaltræner og kostvejleder. Inden længe skal Sportsakademiet blandt andet sende to elever, Rebecca Ward og Michela Marinussen, til ungdoms-EM i floorball. - Der ligger et stort pres på dem i forhold at præstere dernede. Så at håndtere det pres er noget, som en mentalcoach kan hjælpe med, siger sportskoordinatoren. Det syn deler Rebecca Ward. - Hvis vi fik en mentaltræner kunne de hjælpe med, hvordan vi er inde på banen. For eksempel hvis dommeren dømmer noget, som vi ikke vil være tilfredse med, siger hun.

Referat:
360.000 kroner gør en stor forskel for Sportsakademiet i Frederikshavn.